3. การประกอบธุรกิจของบริษัทฯ

3.1 ลักษณะผลิตภัณฑ์และบริการ

บริษัทฯ รับจ้างผลิตบรรจุภัณฑ์พลาสติกประเภทขวดและฝา และชิ้นส่วนพลาสติกในรูปแบบต่างๆตาม
ความต้องการใช้งานของลูกค้าในแต่ละอุตสาหกรรม ซึ่งส่วนใหญ่เป็นสินค้าที่ใช้แล้วทิ้งไป
(Disposable) ปัจจุบันบริษัทฯได้แบ่งสายการผลิตตามอุตสาหกรรมประเภทต่างๆดังนี้
อุตสาหกรรมอาหารและเครื่องดื่ม, เครื่องสำอางและเวชภัณฑ์,
ผลิตภัณฑ์ทำความสะอาดในครัวเรือน, ชิ้นส่วนเฟอร์นิเจอร์ และอุปกรณ์เครื่องมือต่างๆ
ซึ่งการผลิตสินค้าของบริษัทฯจะมาจากกระบวนการผลิตหลัก 2 ประเภทได้แก่
กระบวนการผลิตแบบฉีด (Injection Moulding)
ซึ่งสามารถผลิตผลิตภัณฑ์พลาสติกได้หลากหลายรูปแบบตามความต้องการของลูกค้า อาทิ ฝาขวด
ชิ้นส่วนเฟอร์นิเจอร์ ชิ้นส่วนอุปกรณ์เครื่องมือต่างๆ และกระบวนการผลิตแบบเป่า (Blow
Moulding) ซึ่งได้แก่ บรรจุภัณฑ์พลาสติกประเภทขวดและแกลลอนในรูปทรงต่างๆ
โดยในปัจจุบันบริษัทฯสามารถผลิตบรรจุภัณฑ์ประเภทขวดและแกลลอน
ในขนาดต่างๆได้ตามความต้องการของลูกค้าตั้งแต่ขนาดความจุ 60 ซีซี ไปจนถึงขนาดความจุ
5,000 ซีซี โดยมีรายละเอียดของผลิตภัณฑ์ต่างๆ ดังนี้

3.1.1 ผลิตภัณฑ์บรรจุภัณฑ์เพื่อใช้ในอุตสาหกรรมอาหารและเครื่องดื่ม ประกอบไปด้วย
บรรจุภัณฑ์ประเภทขวด อาทิ ขวดพลาสติก ขวดโหลพลาสติกในขนาดและรูปทรงต่างๆ
เพื่อใช้เป็นภาชนะในการบรรจุอาหารและเครื่องดื่ม เช่น ขวดนมสดพร้อมดื่ม อืม! มิลค์ หนองโพ
และอิมพีเรียล ขวดนมเปรี้ยวพร้อมดื่มดัชมิลล์ ขวดบรรจุครีมเทียมคอฟฟี่เมท
กล่องบรรจุไอศครีมของเนสเล่ ถ้วยโยเกิร์ตไบโอของดัชมิลค์ เป็นต้น
และบรรจุภัณฑ์ประเภทฝาปิดภาชนะ เช่น ฝาปิดขวดกาแฟของเนสเล่, มอคโคน่า และเขาช่อง
ฝาปิดขวดเครื่องดื่มมอลส์สกัดโอวัลติน ฝาปิดขวดนมพร้อมดื่มดัชมิลค์, อืม! มิลค์ หนองโพ
และอิมพีเรียล ฝาปิดขวดบรรจุผลไม้ของโดล ฝาปิดกล่องTetrapack บรรจุน้ำผลไม้ซันควิส
และสควิสท์ ฝาปิดกล่องบรรจุนมตรา เดซี่ และแมคโนเลีย ซึ่งเป็นผลิตภัณฑ์ของ เอฟ แอนด์ เอ็น
ฟู้ดซ์ (สิงค์โปร์,มาเลเซีย) ฝาปิดกระป๋องนมตราหมี เป็นต้น

เนื่องจากบรรจุภัณฑ์เพื่อใช้ในอุตสาหกรรมอาหารและเครื่องดื่มนั้น
จะต้องสัมผัสกับอาหารโดยตรงดังนั้นบริษัทฯ จึงให้ความสำคัญกับการผลิต
ผลิตภัณฑ์บรรจุภัณฑ์เพื่อใช้ในอุตสาหกรรมอาหารและเครื่องดื่ม เป็นพิเศษ ดังนี้

-   มีการแยกส่วนการทำงานออกมาต่างหากภายในห้องระบบปิด (Clean Room)
    เพื่อป้องกันการปนเปื้อนของฝุ่นละอองและแบคทีเรียตามมาตรฐาน GMP (Good
    Manufacturing Practice) จาก AJA Registrar Limited
    ซึ่งเป็นหน่วยงานอิสระรับตรวจรับรอง ระบบคุณภาพมาตรฐาน ISO และ
    ระบบการผลิตตามมาตรฐาน GMP และ HACCP ภายใต้การรับรองของ UKAS ประเทศอังกฤษ
    และ KING MONGKUTS UNIVERSITY OF TECHNOLOGY THONBURI ประเทศไทย
    โดยใช้เกณฑ์มาตรฐานจาก CODEX ALIMENTARIUS, ANNEX TO CAC/RCP 1-1969,
    REV.3(1997), AMD(1999) ซึ่งเป็นมาตรฐานระดับโลก จัดตั้งร่วมกันระหว่าง FAO( FOOD
    AND AGRICULTURE ORGANIZATION OF THE UNITED NATIONS) และ WHO (WORLD
    HEALTH ORGANIZATION) มาตรฐานห้องระบบปิด (Clean Room)มีการกำหนดมาตรฐาน
    โดยการนับจำนวนจุลภาคที่มีขนาด 0.5 ไมครอนหรือใหญ่กว่า
    ในอากาศภายในห้องที่ใช้ทำการผลิต ขนาดอากาศ 1 ลบ. ฟุต ต้องมีจุลภาคได้ไม่เกิน
    100,000 ตัว ซึ่งเป็นระดับที่ใช้อยู่ในอุตสาหกรรมบรรจุภัณฑ์อาหาร ทั่วไป

-   โดยมาตรฐานห้องระบบปิด clean room ของบริษัทฯ ได้กำหนดมาตรฐานที่ CLASS
    100,000 หมายถึงมาตรฐานการนับจำนวนจุลภาคขนาด 0.5 ไมครอนหรือใหญ่กว่า
    ที่ตรวจพบในอากาศ ต่อ 1 ลบ.ฟุต ต้องไม่เกิน 100,000 ตัว
    ซึ่งเป็นระดับที่ใช้อยู่ในอุตสาหกรรม บรรจุภัณฑ์ อาหารทั่วไป

-   วัตถุดิบทุกชนิด ที่นำมาใช้ในกระบวนการผลิต
    ตั้งแต่เม็ดพลาสติกรวมไปถึงเม็ดสีที่ใช้ผสมในพลาสติกต้องเป็นเกรดที่สามารถใช้สำหรับอาหาร
    (Food Grade)เท่านั้น และต้องมีเอกสารยืนยันรับรอง
    การตรวจสอบและรับรองคุณภาพของวัตถุดิบ COA (Certificate of Analysis)
    ว่าเป็นเกรดที่สามารถใช้สำหรับอาหารได้

-   บริษัทฯ
    มีนโยบายที่จะไม่ใช้วัตถุดิบที่ผ่านกระบวนการการผลิตแล้วที่ไม่มีคุณภาพเพียงพอหรือการนำเศษวัตถุดิบจากแหล่งภายนอกบริษัทฯ
    นำกลับมาใช้ใหม่ (Recycle) ทั้งนี้เพื่อเป็นการควบคุมมาตรฐานคุณภาพสินค้าของบริษัทฯ
    ในด้านสิ่งเจือปนในสินค้าของบริษัทฯ

3.1.2 ผลิตภัณฑ์พลาสติกเพื่อบรรจุน้ำยาทำความสะอาด ประกอบไปด้วย
บรรจุภัณฑ์ประเภทขวดพลาสติกในขนาดและรูปทรงต่างๆ และฝาปิดภาชนะ เช่น
น้ำยาล้างห้องน้ำและสุขภัณฑ์ตราเป็ด ของบริษัท เอส ซี จอห์นสัน
ขวดและฝาบรรจุน้ำยาทำความสะอาดพื้นวิคซอล ขวดและฝาบรรจุน้ำยาซักผ้าไฮยีน
ขวดและฝาบรรจุน้ำยาทำความสะอาดคลีนของกีวี ตลับและฝากดน้ำหอมทัชแอนด์เฟรช
ฝาปิดกระป๋องสเปรย์ปรับอากาศเกลด และฝาปิดกระป๋องสเปรย์กำจัดแมลงเรด เป็นต้น

3.1.3 ผลิตภัณฑ์พลาสติกเพื่อเป็นส่วนประกอบอุปกรณ์เครื่องมือต่างๆ ประกอบไปด้วย
ชิ้นส่วนตลับเมตร ชิ้นส่วนไม้บรรทัดวัดระดับที่ใช้เป็นเครื่องมือในการก่อสร้างของสแตนเลย์ เป็นต้น

3.1.4 ผลิตภัณฑ์พลาสติกที่เป็นส่วนประกอบเฟอร์นิเจอร์ ประกอบไปด้วย ที่ท้าวแขนเก้าอี้
ชิ้นส่วนล้อเก้าอี้ พนักพิง ฝาปิดช่องสายไฟโต๊ะทำงาน แผ่นพลาสติกหลังพนักเบาะของ
โมเดอร์นฟอร์ม เป็นต้น

3.1.5 ผลิตภัณฑ์บรรจุภัณฑ์พลาสติกสำหรับบรรจุเครื่องสำอางและเวชภัณฑ์ ประกอบไปด้วย
บรรจุภัณฑ์ประเภทขวดและฝาปิดภาชนะ เช่น ขวดและฝาสบู่เหลว ขวดและฝาเวชภัณฑ์
สำหรับผลิตภัณฑ์ของ วัตสัน (Watson) เอ็กซิทโรลออน เบบี้เบส ดอกเตอร์สมชาย และแม็ก 77
เป็นต้น

3.2 การตลาด ภาวะการแข่งขันและแนวโน้มอุตสาหกรรม

1) การตลาด

กลยุทธ์ทางการตลาด

-   กลยุทธ์ทางด้านการรักษาคุณภาพผลิตภัณฑ์

บริษัทฯได้คำนึงถึงการรักษามาตรฐานทางด้านคุณภาพผลิตภัณฑ์เป็นสำคัญ โดยจัดให้มีระบบการ
ตรวจสอบคุณภาพสินค้าอย่างสม่ำเสมอ โดยมีส่วนงานทำหน้าที่ตรวจสอบคุณภาพสินค้าโดยเฉพาะ
(Quality assurance) เพื่อทำการตรวจสอบคุณภาพตั้งแต่วัตถุดิบที่จะนำมาใช้ในการผลิต
ขั้นตอนเริ่มการผลิตจนถึงขั้นตอนก่อนส่งมอบแก่ลูกค้า
นอกจากนี้บริษัทฯยังได้รับการรับรองระบบการบริหารงานคุณภาพมาตรฐานอุตสาหกรรม (ISO 9001
: 2000) จาก AJA ( Anglo Japanese American Registrars)
ส่งผลให้บริษัทฯมีอัตราการผลิตสินค้าด้อยคุณภาพที่ต่ำจนสามารถสร้างความไว้วางใจและความน่าเชื่อถือจากลูกค้าทั้งในและต่างประเทศ

นอกจากนี้บริษัทฯยังได้ยึดหลัก 5 M
ซึ่งถือว่าเป็นกุญแจสำคัญในการดำเนินงานเพื่อให้สินค้าและบริการของบริษัทฯได้มาตรฐานตามนโยบายคุณภาพของบริษัทฯ
ที่ว่า “เราจะมุ่งมั่นผลิตผลิตภัณฑ์พลาสติก ที่มีคุณภาพเพื่อลูกค้าของเรา” ซึ่งประกอบด้วย

1.  บุคลากร (Manpower) บริษัทฯถือว่าบุคลากรเป็นทรัพยากรที่สำคัญ จึงมีการฝึกอบรม
    และพัฒนาให้มีความเชี่ยวชาญอยู่เสมอเพื่อเพิ่มประสิทธิภาพในการทำงานและประสบการณ์การทำงานของพนักงาน

2.  เครื่องจักร (Machinery) บริษัทฯมีนโยบายจัดหาเครื่องจักรที่ใหม่ และทันสมัย
    ใช้เทคโนโลยีชั้นสูงที่
    ได้รับความไว้วางใจจากวงการอุตสาหกรรมทั่วโลกว่ามีประสิทธิภาพและความแม่นยำในการผลิตสูง

3.  โมลด์ (Mould)
    เลือกสรรโมลด์ที่ออกแบบและผลิตด้วยมาตรฐานถูกหลักวิธีการโดยผู้เชี่ยวชาญและเลือกใช้วัสดุที่มีคุณภาพสูงเพื่อการผลิตชิ้นงานที่ให้ความละเอียดแม่นยำ

4.  วัตถุดิบ (Material)
    เจาะจงเฉพาะวัตถุดิบเกรดมาตรฐานจากผู้ผลิตและแหล่งผลิตที่เชื่อถือได้
    และมีการรับรองคุณภาพว่าเป็นวัตถุดิบสำหรับผลิตผลิตภัณฑ์อาหาร

5.  การจัดการ (Management)
    การจัดการอย่างมีประสิทธิภาพโดยแบ่งความรับผิดชอบอย่างเป็นระบบและมีการพัฒนาปรับปรุงอย่างต่อเนื่อง
    สำหรับการจัดการด้านคุณภาพ (Quality Management)
    บริษัทฯยังให้ความสำคัญด้านคุณภาพโดยมีการนำระบบบริหารคุณภาพต่างๆ มาใช้ เช่น นโยบาย
    5ส ซึ่งได้ทำอย่างต่อเนื่องมากว่า 5 ปี, ISO 9001:2000, GMP (Good Manufacturing
    Practice) และความปลอดภัย นอกจากนี้บริษัทฯ ยังอยู่ระหว่างศึกษาระบบคุณภาพอื่น
    ที่เหมาะสมกับการนำมาใช้ในในการผลิตผลิตภัณฑ์ให้มีคุณภาพมากขึ้น เช่น TQM (Total
    Quality Management)

-   กลยุทธ์ทางด้านการให้บริการ

บริษัทฯได้จัดให้มีการบริการที่รวดเร็วโดยจัดส่งสินค้าตรงต่อเวลาและความต้องการของลูกค้าซึ่งบริษัทฯได้มีการวางแผนที่มีประสิทธิภาพทั้งด้านการผลิตและการจัดส่ง
โดยการสอบถามปริมาณความต้องการสินค้าของลูกค้าล่วงหน้าเป็นระยะเวลาอย่างน้อย 3 เดือน
เพื่อวางแผนการผลิตให้มีสินค้าเพียงพอและทันต่อความต้องการของลูกค้า (Three Months
Forecast Requirement) รวมถึงการวางแผนในการจัดส่งสินค้า
นอกจากนี้การบริการของบริษัทฯยังรวมถึงการให้คำปรึกษาและคำแนะนำต่างๆแก่ลูกค้า
ตั้งแต่การออกแบบผลิตภัณฑ์ และการเลือกใช้วัตถุดิบ
การบริการหลังการขายแก่ลูกค้าในกรณีที่เกิดมีสินค้าด้อยคุณภาพหรือเกิดความผิดพลาดไม่ตรงตามความต้องการของลูกค้าเพื่อสร้างความพึงพอใจให้กับลูกค้าและเสริมสร้างความสัมพันธ์ที่0ดีในระยะยาว

-   กลยุทธ์ทางด้านราคา

บริษัทฯ ไม่มีนโยบายในการแข่งขันทางด้านราคาเนื่องจากบริษัทฯ
มีเป้าหมายเพื่อมุ่งเน้นการผลิตบรรจุภัณฑ์พลาสติกที่มีคุณภาพและได้มาตรฐาน
เพื่อใช้ในอุตสาหกรรมและธุรกิจของลูกค้าเป็นสำคัญ อย่างไรก็ตามบริษัทฯ
มีนโยบายในการกำหนดราคาให้มีความเป็นธรรมและเหมาะสมกับสินค้า
เพื่อรักษาความสัมพันธ์อันดีในระยะยาว
นอกจากนี้เพื่อเป็นการลดความเสี่ยงจากการผันผวนของราคาวัตถุดิบ
บริษัทฯได้ดำเนินการในการทำข้อตกลงกับลูกค้าในเรื่องการปรับราคาสินค้าได้
หากมีการเปลี่ยนแปลงราคาวัตถุดิบเกินกว่ามูลค่าตามที่ได้ตกลงกัน

-   กลยุทธ์ทางด้านการตลาดและประชาสัมพันธ์

บริษัทฯมีนโยบายด้านการตลาดโดยการรักษาฐานลูกค้าเดิมให้คงอยู่กับบริษัทฯ
และพยายามขยายส่วนแบ่งทางการตลาดเพื่อเพิ่มฐานลูกค้า
โดยทีมงานของบริษัทฯกำหนดนโยบายทางการตลาดโดยคำนึงถึงความสัมพันธ์อันดีกับลูกค้าในระยะยาวเป็นสำคัญ
ทั้งนี้ได้มีแผนในการดูแลความต้องการของลูกค้าในด้านต่างๆ เพื่อบริหารความสัมพันธ์อันดีต่อลูกค้า
(Customer Relationship Management: CRM) อาทิ
การสอบถามความพอใจในคุณภาพสินค้ารวมถึงความต้องการใหม่ๆ
ถึงแม้ว่าบริษัทฯเชื่อว่าคุณภาพสินค้าคือกุญแจสำคัญในความสำเร็จและการไว้วางใจจากลูกค้า
บริษัทฯได้ตระหนักดีถึงความสำคัญของการโฆษณาและประชาสัมพันธ์
เพื่อเป็นการส่งเสริมชื่อเสียงของบริษัทฯให้เป็นที่รู้จักและเป็นที่ยอมรับ (Company Acceptance)
ในธุรกิจประเภทนี้ด้วย

บริษัทฯมีนโยบายการการประชาสัมพันธ์ผ่านวิธีการต่างๆเพื่อเข้าถึงกลุ่มลูกค้าเป้าหมายให้มีประสิทธิภาพมากขึ้น
ได้แก่ การให้ข้อมูลผลิตภัณฑ์ของบริษัทฯแก่ลูกค้าและกลุ่มลูกค้าเป้าหมายโดยส่งผ่านไปรษณีย์
(Direct mail), การเข้าพบกลุ่มลูกค้าเป้าหมายโดยตรง (Walk-In),
การประชาสัมพันธ์บริษัทฯผ่านงานแสดงสินค้าหรือนิทรรศการต่างๆ (Trade Fair and
Exhibition) ที่เกี่ยวเนื่องกับธุรกิจของบริษัทฯ, การโฆษณาผ่านสื่อสิ่งพิมพ์ เช่น นิตยสารพลาสติก
นิตยสารบรรจุภัณฑ์ และผ่าน Web site ของบริษัทฯ (www.thaiplaspac.com)

กลุ่มลูกค้าและลูกค้าเป้าหมายของบริษัทฯ

กลุ่มลูกค้าและลูกค้าเป้าหมายของบริษัทฯ ได้แก่ ผู้ผลิตสินค้าซึ่งเป็นบริษัทต่างๆทั้ง
ในประเทศและต่างประเทศที่ต้องการบรรจุภัณฑ์ที่มีคุณภาพได้มาตรฐานโดยเฉพาะมาตรฐาน
ในเรื่องของความสะอาดของบรรจุภัณฑ์ ปัจจุบันสามารถแบ่งกลุ่มลูกค้าตามอุตสาหกรรมหลักดังนี้

-   บรรจุภัณฑ์อุตสาหกรรมอาหารและเครื่องดื่ม อาทิ บริษัท เนสท์เล่ ไทย จำกัด บริษัท เอ บี
    ฟู๊ด แอนด์ เบฟเวอร์เรจส์ (ประเทศไทย) จำกัด บริษัท ดัชมิลล์ จำกัด บริษัท โดล
    ไทยแลนด์ จำกัด เอฟ แอนด์ เอ็น ฟู๊ดส์ (สิงคโปร์) Nestle Japan Administration
    บริษัท ไฮนซ์ วินแซนซ์ จำกัด บริษัท ซาร่าลี คอฟฟี่แอนด์ที จำกัด บริษัท แดรี่พลัส จำกัด
    และบริษัท ง่วนเชียงอุตสาหกรรมอาหาร จำกัด เป็นต้น

-   บรรจุภัณฑ์น้ำยาทำความสะอาด อาทิ บริษัท นวศรี แมนูแฟคเจอริ่ง จำกัด บริษัท ไอ.พี.
    แมนูแฟคเจอริ่ง จำกัด บริษัท กีวี (ประเทศไทย) จำกัด บริษัท เอสซียอห์นสัน จำกัด
    และบริษัท แพคเซิร์ฟ จำกัด เป็นต้น

-   ส่วนประกอบของอุปกรณ์เครื่องมือ เครื่องใช้ และเฟอร์นิเจอร์ อาทิ บริษัท สแตนเล่ย์ เวิร์คส์
    จำกัด บริษัท บิทิซิโน (ประเทศไทย) จำกัด และบริษัท โมเดอร์นฟอร์มกรุ๊ป จำกัด (มหาชน)
    เป็นต้น

-   ผลิตภัณฑ์พลาสติกสำหรับเครื่องสำอางและเวชภัณฑ์ อาทิ บริษัท โอสถสภา จำกัด บริษัท
    พรศรีคอสเมติค จำกัด บริษัท เอส แอนด์ เจ อินเตอร์เนชั่นแนล เอนเตอร์ไพรส์ จำกัด
    (มหาชน) และบริษัท ไซเบอร์แพค จำกัด เป็นต้น

  ทั้งนี้บริษัทฯ ไม่มีการพึ่งพิงลูกค้ารายใดรายหนึ่งที่มีสัดส่วนเกินกว่าร้อยละ 30
  ของรายได้รวมในช่วง 3 ปีที่ผ่านมา

การจำหน่ายและช่องทางการจำหน่าย

บริษัทฯมีฝ่ายขายและฝ่ายการตลาดทำหน้าที่ในการติดต่อเพื่อนำเสนอสินค้าต่อลูกค้า
สำหรับการขายจะแบ่งออกเป็น ฝ่ายนำเสนอ (Sale Technique) และฝ่ายควบคุมดูแล (Sale
Administration) ซึ่งฝ่ายนำเสนอสินค้าจะให้บริการลูกค้าทั้งในส่วนที่ติดต่อบริษัทเข้ามาเอง
และการออกไปพบลูกค้า
รวมถึงการนำเสนอสินค้าต่อกลุ่มเป้าหมายที่บริษัทฯที่มองว่าอาจจะเป็นลูกค้าในอนาคต
สำหรับฝ่ายควบคุมดูแลมีหน้าที่ติดตามดูแลความต้องการของลูกค้าและดูแลความเรียบร้อยต่างๆ เช่น
การสั่งสินค้าเพิ่มเติมหรือสินค้าที่จัดส่งไปมีข้อบกพร่อง เป็นต้น

2) ภาพรวมอุตสาหกรรม

อุตสาหกรรมบรรจุภัณฑ์มีแนวโน้มเติบโตตามภาวะเศรษฐกิจโดยรวมเนื่องจากบรรจุภัณฑ์เป็นอุตสาหกรรมที่ส่งเสริมและสนับสนุนอุตสาหกรรมอื่นๆ
อาทิ อุตสาหกรรมอาหารและเครื่องดื่ม อุตสาหกรรมเคมี เช่น เครื่องสำอาง สารเคมีต่าง ๆ
อุตสาหกรรมผลิตชิ้นส่วนรถยนต์ เป็นต้น โดยตั้งแต่ปี 2544
เศรษฐกิจของประเทศมีการฟื้นตัวอย่างต่อเนื่องซึ่งเป็นผลมาจากมาตรการกระตุ้นเศรษฐกิจของรัฐบาลและการใช้จ่ายภาคเอกชนของรัฐบาลส่งผลให้การเติบโตของผลิตภัณฑ์
มวลรวมภายในประเทศ (GDP) ในปี 2545 อยู่ที่ระดับ 5.4% และขยายตัวที่ 6.89%ในปี 2546
และ 6.1% ในปี 2547 ในปี 2548
เศรษฐกิจภายในประเทศจะได้รับผลกระทบจากระดับราคาน้ำมันที่ปรับตัวสูงขึ้น
และผลกระทบจากเหตุการณ์สึนามิ แต่เศรษฐกิจของประเทศไทยโดยรวมในปี 2548
ยังมีอัตราการเติบโตเพิ่มขึ้น ที่ 4.5 %
(ข้อมูลจากสำนักงานคณะกรรมการพัฒนาเศรษฐกิจและสังคมแห่งชาติ)

อุตสาหกรรมพลาสติก

ภาวะเศรษฐกิจของประเทศและการเปลี่ยนแปลงโครงสร้างทางเศรษฐกิจของประเทศไทยจากการผลิตและส่งออกสินค้าเกษตรมาเป็นผลิตและส่งออกสินค้าอุตสาหกรรมมากขึ้น
ทำให้ผลิตภัณฑ์บรรจุภัณฑ์ขยายตัวและมีบทบาทมากขึ้นในการเป็นอุตสาหกรรมสนับสนุนของอุตสาหกรรมอื่นๆ
และเป็นอุตสาหกรรมที่ดำเนินควบคู่กับอุตสาหกรรมอาหาร อุตสาหกรรมเคมี
และอุตสาหกรรมการผลิตสินค้าอุปโภคที่ต้องใช้บรรจุภัณฑ์
บรรจุภัณฑ์จึงถือเป็นกลยุทธ์อย่างหนึ่งในการจัดการการตลาดสมัยใหม่นอกเหนือจากกลยุทธ์ด้านราคา
ซึ่งการออกแบบบรรจุภัณฑ์ให้มีความสวยงามน่าใช้สอยและความสามารถในการรักษาคุณภาพของผลิตภัณฑ์ที่บรรจุ
ถือเป็นปัจจัยหนึ่งในการตัดสินใจของผู้ซื้อสินค้า
บรรจุภัณฑ์จึงถือเป็นปัจจัยสำคัญต่อการดำเนินกลยุทธ์ทางการตลาดของผู้ประกอบการในอุตสาหกรรมอาหารและเครื่องดื่มที่ผู้บริโภคให้ความสำคัญต่อบรรจุภัณฑ์

ภาวะการแข่งขันและแนวโน้มการเติบโตของอุตสาหกรรม

สำหรับผลิตภัณฑ์บรรจุภัณฑ์พลาสติกถือได้ว่ามีการแข่งขันที่สูงทั้งจากผู้ผลิตภายในประเทศที่มีจำนวนมาก
และผู้ผลิตจากต่างประเทศ โดยรวมแล้วมีการแข่งขันทั้งในด้านราคา
คุณภาพและรูปแบบของบรรจุภัณฑ์
อย่างไรก็ตามมาตรฐานของสินค้าและความน่าเชื่อถือของผู้ผลิตถือเป็นปัจจัยสำคัญต่อลูกค้าเช่นกัน
เนื่องจากปัจจุบันบรรจุภัณฑ์ถือเป็นส่วนประกอบที่สำคัญของสินค้า
ดังนั้นผู้ผลิตสินค้าจึงต้องการบรรจุภัณฑ์ที่มีมาตรฐานและมีคุณภาพ
โดยเฉพาะผลิตภัณฑ์ด้านอาหารและเครื่องดื่มที่ถือความสะอาดของบรรจุภัณฑ์เป็นสิ่งสำคัญ
ซึ่งหากลูกค้าเชื่อมั่นในผู้ผลิตรายใดแล้วมักจะไม่เปลี่ยนผู้ผลิต
ปัจจุบันผู้ผลิตภายในประเทศที่มีศักยภาพทั้งในด้านเทคโนโลยี เงินทุน
และการวางตำแหน่งทางการตลาดเช่นเดียวกับบริษัทฯ อาทิ บริษัท อิมโก้แพ็ค คอร์ปอร์เรชั่น
จำกัด,บริษัท มาลาพลาส จำกัด,บริษัท เหรียญไทย อินเตอร์พลาส จำกัด, บริษัท เบอร์ลี่
ไดน่าพลาส จำกัด และบริษัท แอมคอร์ คอนเทนเนอร์ส แพคเกจจิ้ง(ประเทศไทย) จำกัด
ซึ่งแต่ละบริษัทดังกล่าวจำหน่ายสินค้าที่มีความแตกต่างกันเพื่อตอบสนองความต้องการลูกค้า
ซึ่งหากเปรียบเทียบขนาดธุรกิจของบริษัทดังกล่าวในเชิงรายได้ บริษัทฯมีรายได้เป็นอันดับที่ 4 จาก
6 บริษัทดังกล่าว

การที่บริษัทฯสามารถรักษามาตรฐานคุณภาพสินค้า
และความสัมพันธ์อันดีกับลูกค้ารวมถึงการจัดส่งสินค้าตามเวลาที่กำหนด
และการดูแลลูกค้าหลังการขายจึงถือเป็นจุดแข็งในการประกอบธุรกิจของบริษัทฯ
ซึ่งที่ผ่านมาบริษัทฯตระหนักถึงปัจจัยดังกล่าวและดำเนินธุรกิจตามนโยบายและปรัชญาของบริษัทฯอย่างสม่ำเสมอทำให้บริษัทฯได้รับความไว้วางใจจากลูกค้ามาโดยตลอด
ส่งผลให้บริษัทฯสามารถทำธุรกิจกับลูกค้าแต่ละรายเป็นระยะเวลานานและได้รับการยอมรับจากลูกค้ากลุ่มต่างๆ

3.3 การจัดหาผลิตภัณฑ์และบริการ

ปัจจุบัน บริษัทฯมีโรงงานที่ใช้ในการผลิตจำนวน 1 โรงงานบนพื้นที่ทั้งสิ้นประมาณ 13,000
ตารางเมตร ตั้งอยู่เลขที่ 68/46 หมู่ 8 ถนนบางขุนเทียนชายทะเล แขวงท่าข้าม เขตบางขุนเทียน
กรุงเทพ ณ วันที่ 31 ธันวาคม 2548
บริษัทฯมีเครื่องจักรที่ใช้ในการผลิตและกำลังการผลิตในแต่ละสายการผลิตดังนี้

  ----------------- ---------------- ---------------------- ----------------
  สายการผลิต         จำนวนเครื่อง       กำลังการผลิตสูงสุดต่อปี      Utilization
                                     (ตัน)*                  Rate*

  สายการผลิตแบบฉีด    69               2,700                  84%

  สายการผลิตแบบเป่า   394              3,100                  80%
  ----------------- ---------------- ---------------------- ----------------

หมายเหตุ *เป็นการประมาณภายใต้สมมติฐานกำลังการผลิตประเภทสินค้าที่บริษัทฯ ผลิต ณ ปัจจุบัน

ปัจจุบันบริษัทฯดำเนินการผลิตสัปดาห์ละ 7 วัน วันละ 24 ชั่วโมง และแบ่งการทำงานออกเป็น 3
ช่วง ทั้งนี้หากการผลิตของบริษัทฯ เต็มกำลังการผลิต หรือไม่เหมาะกับขนาดเครื่องของบริษัทฯ
บริษัทฯสามารถจ้างบริษัทอื่นที่การผลิตมีมาตรฐานเช่นเดียวกับบริษัทฯ
โดยบริษัทฯเป็นผู้จัดแม่พิมพ์ให้เพื่อควบคุมรูปแบบสินค้า ที่ลูกค้าต้องการนอกเหนือจากการให้คำแนะนำ
ควบคุมกระบวนการผลิตซึ่งรวมถึงการจัดส่งวัตถุดิบ อาทิ เม็ดพลาสติก และเม็ดสีให้กับบางบริษัท
การตรวจสอบคุณภาพ และรับรองสินค้าก่อนจัดส่งลูกค้า ซึ่งที่ผ่านมาบริษัทฯ มีการผลิตกับบริษัทอื่น 3
ราย เพื่อตอบสนองความต้องการของลูกค้า ได้ตามกำหนด โดยช่วงปี 2547 และ 2548 บริษัทฯ
มีการจ้างผลิตประมาณ 9.2 % และ 6.9 % ของต้นทุน ตามลำดับ

การจัดหาวัตถุดิบและผู้จำหน่ายวัตถุดิบ

ทั้งนี้วัตถุดิบที่ใช้จะขึ้นอยู่กับความต้องการของลูกค้า
โดยลูกค้าจะเป็นผู้กำหนดชนิดและคุณภาพให้กับบริษัทฯ วัตถุดิบหลักในการผลิตแบ่งออกเป็น 2
ประเภทหลักคือ

  1) เม็ดพลาสติก(Pellet) ประเภทต่างๆที่บริษัทฯใช้อยู่ในปัจจุบัน อาทิเช่น

  1. PP (Poly Propylene) เป็นพลาสติกที่มีความเหนียว ทนทานต่อความร้อน, ความชื้นได้ดี
  ตัวอย่างสินค้าจากพลาสติกชนิดนี้ได้แก่ กล่องไอศกรีม, ฝาโอวัลติล, ฝากาแฟ
  และค็อฟฟี่เมท,กล่องอาหาร, ถุงบรรจุชนิดร้อน, ซองบรรจุอาหาร เป็นต้น

2.  PE (Poly Ethylene) เป็นพลาสติกที่มีความอ่อนตัวยึดหยุ่นได้ดี แบ่งเป็นชนิด LDPE (Low
    Density) และ HDPE (High Density) ซึ่งมีคุณสมบัติแตกต่างกันออกไปอีกเล็กน้อย
    ตัวอย่างสินค้าจากพลาสติกชนิดนี้ได้แก่ ขวดนม Pasteurized, นมเปรี้ยวด
    ฝาปิดกล่องอาหาร, ฝาน้ำมันพืช ซอยปรุงรส, ถุงบรรจุอาหาร, ถุงช้อปปิ้ง
    ขวดน้ำยาล้างห้องน้ำ เป็นต้น

3.  HDPE PS (Poly Styrene) พลาสติกที่มีความใส แข็ง
    ตัวอย่างสินค้าจากพลาสติกชนิดนี้ได้แก่ ตลับบรรจุน้ำพริก, แก้วน้ำ, ของเล่น, โฟม ,
    ถาดยางของสแตนเล่ย์เป็นต้น

4.  ABS (Acrylonitride Butadiene Poly Styrene) เป็นพลาสติกที่มีความแข็งเหนียว
    ตัวอย่างสินค้าจากพลาสติกชนิดนี้ได้แก่ เครื่องใช้ไฟฟ้า เครื่องมือวัด เป็นต้น

5.  PVC (Poly Vvinyl Chloride)
    เป็นพลาสติกที่มีคุณสมบัติสามารถปรับได้หลากหลายตามรูปแบบที่ใช้งาน
    สินค้าจากพลาสติกชนิดนี้ได้แก่ ถาดบรรจุอาหาร ขวดชนิดใส ขวดน้ำยาล้างห้อง ขวดโหล
    สายไฟ ท่อน้ำ เป็นต้น

เม็ดพลาสติกมีความผันผวนตามการเปลี่ยนแปลงของราคาน้ำมัน
รวมถึงภาวะความสมดุลของอุปสงค์-อุปทานของเม็ดพลาสติกในตลาดโลก
ซึ่งส่งผลต่อราคาเม็ดพลาสติกเพิ่มสูงขึ้น และ/หรือปริมาณเม็ดพลาสติกขาดตลาด ทั้งนี้บริษัทฯ
ได้ตระหนักถึงปัญหาที่อาจเกิดขึ้นดังกล่าว
โดยประเมินสถานการณ์ราคาและปริมาณเม็ดพลาสติกทั้งในประเทศและต่างประเทศอย่างสม่ำเสมอ
และการวางแผนการจัดซื้อ การบริหารวัตถุดิบให้สอดคล้องกับความต้องการของลูกค้า

2) เม็ดสีผสมพลาสติก

นอกจากวัตถุดิบที่สำคัญดังกล่าวแล้ว บริษัทฯ ยังจัดซื้อวัตถุดิบอื่น ๆ อาทิ โฟม ฟิล์ม
เมมเบรน(Membrane) เป็นต้น
โดยบริษัทฯได้ทำการสั่งซื้อวัตถุดิบในการผลิตจากผู้ผลิตและจำหน่ายภายในประเทศจำนวนหลายราย
ทั้งนี้ที่ผ่านมาบริษัทฯ ไม่มีการจัดซื้อวัตถุดิบจากผู้จัดจำหน่ายรายใดรายหนึ่งเกิน 30%

กระบวนการการผลิต

การผลิตผลิตภัณฑ์ของบริษัทฯแบ่งออกเป็น 2 สายการผลิตหลักคือ
สายการผลิตแบบฉีดและสายการผลิตแบบเป่าดังนี้

สายการผลิตแบบฉีดมีขั้นตอนในการผลิตดังนี้

[]

-   เริ่มต้นจากการเตรียมวัตถุดิบซึ่งประกอบไปด้วยเม็ดพลาสติก
    และเม็ดสีนำวัตถุดิบทั้งสองส่วนมาทำการชั่งตวงให้ตามสัดส่วนที่ต้องการหลังจากนั้นนำวัตถุดิบทั้งสองส่วนมาผสมเข้าด้วยกัน

-   เริ่มต้นจากการเตรียมวัตถุดิบซึ่งประกอบด้วยเม็ดพลาสติก และเม็ดสี
    นำวัตถุดิบทั้งสองส่วนมาทำการชั่งตวงให้ตามสัดส่วนที่ต้องการหลังจากนั้นนำวัตถุดิบทั้งสองส่วนมาผสมเข้าด้วยกัน

-   ขั้นที่สองทำการตั้งค่าเครื่องฉีดให้เหมาะสมตามลักษณะแบบพิมพ์จากนั้นนำวัตถุดิบที่ผ่านขั้นตอนแรกมาแล้วเข้าสู่เครื่องฉีด
    เพื่อขึ้นรูปตามแม่พิมพ์
    โดยในส่วนของเครื่องฉีดจะทำการหลอมวัตถุดิบให้เป็นของเหลวจากนั้นจะเข้าสู่กระบวนการอัดและฉีดพลาสติกเหลวเข้าไปตามแม่พิมพ์

-   หลังจากปล่อยให้พลาสติกเหลวแข็งตัวขึ้นรูปตามแม่พิมพ์แล้วจะได้ตัวชิ้นงานออกมาเมื่อได้ชิ้นงานออกมามีการสุ่มตัวอย่างชิ้นงานที่ผลิตได้ทุกๆชั่วโมงเพื่อนำไปตรวจสอบคุณภาพของชิ้นงานต่อไป

-   หลังจากทำการตรวจสอบคุณภาพชิ้นงานแล้วจะเข้าสู่กระบวนการในการบรรจุเพื่อรอส่งให้กับลูกค้าต่อไป

สายการผลิตแบบเป่ามีขั้นตอนในการผลิตดังนี้

[]

-   เริ่มต้นจากการเตรียมวัตถุดิบซึ่งประกอบไปด้วยเม็ดพลาสติก
    และเม็ดสีนำวัตถุดิบทั้งสองส่วนมาทำการชั่งตวงให้ตามตามสัดส่วนที่ต้องการหลังจากนั้นนำวัตถุดิบทั้งสองส่วนมาผสมเข้าด้วยกัน

-   ขั้นที่สองทำการตั้งค่าเครื่องเป่าให้เหมาะสมตามลักษณะแบบพิมพ์จากนั้นนำวัตถุดิบที่ผ่านขั้นตอนแรกมาแล้วเข้าสู่เครื่องเป่าเพื่อขึ้นรูปตามแม่พิมพ์
    โดยในส่วนของเครื่องเป่าจะทำการหลอมวัตถุดิบให้เป็นของเหลวจากนั้นพลาสติกเหลวจะถูกส่งออกมาตามหลอดพาริสันและทำการเป่าลมเข้าไปในหลอดพาริสันในจังหวะเดียวกันกับแม่พิมพ์ทั้ง
    2 ชิ้นที่เข้ามาประกบตัวกัน

-   หลังจากปล่อยให้พลาสติกเหลวแข็งตัวขึ้นรูปตามแม่พิมพ์แล้วจะได้ตัวชิ้นงานออกมาเมื่อได้ชิ้นงานออกมามีการสุ่มตัวอย่างชิ้นงานที่ผลิตได้ทุกๆชั่วโมงเพื่อนำไปตรวจสอบคุณภาพของชิ้นงานต่อไป

-   หลังจากทำการตรวจสอบคุณภาพชิ้นงานแล้วจะเข้าสู่กระบวนการในการบรรจุเพื่อรอส่งให้กับลูกค้าต่อไป

ผลกระทบสิ่งแวดล้อม

-ไม่มี-

งานที่ยังไม่ได้ส่งมอบ

-ไม่มี-

3.4 ข้อจำกัดการประกอบธุรกิจ

-ไม่มี-